Josephine (pop/rock band)

Josephine var et rockeband fra Trondheim som spilte sammen fra 2002 til 2007. Bandets kjerne bestod av Eirik Lian (vokal/gitar/låtskriver), Arne Slomann Johannessen (gitar/låtskriver), Håvard Ophaug (gitar/låtskriver) og Conor Patrick (tangenter, vokal). Musikalsk ble bandet ofte sammenlignet med band som Blonde Redhead, Kent, Kashmir og The Killers. I løpet av sin karriere ga bandet ut to fullengdere, tre EP-er, sju musikkvideoer, gjennomførte to norgesturneer og spilte rundt 50 konserter. Bandet spilte sin siste konsert for et fullsatt Blæst i Trondheim i september 2007 i forbindelse med lanseringen av albumet Together We'll Never.


== Historie ==
Josephine ble startet av Eirik Lian og Arne S. Johannessen som tidligere hadde spilt sammen i Fighting Fish og Thom Charmer. Håvard Ophaug ble tidlig med i Josephine etter å ha spilt gitar i Sherbet Shell på 90-tallet. John Ivar Rotnes (Sherbet Shell, SoSoSlow, nå i Asiago) kom inn i bandet i forbindelse med innspilling av debutalbumet i 2004. Bandet har skiftet flere bassister i løpet av årene. Først inne var Tom Holm (ex-Rifu), deretter Asgeir Steine før Sondre Sivertsen tok over som Josephines lengstvarende bassist, Øystein Eide (Johndoe) spilte på Together We'll Never i 2007, og Tore Øverleir (Karl Barx) var den siste bassisten. Inge Hanshus kom inn i bandet i 2006 på trommer. Alle Josephines utgivelser er produsert av Josephines tangentmann Conor Patrick i Trondheim Studio. Conor Patrick spilte så i sitt eget band 1001 sammen med Sondre Sivertsen. Sent i 2010 startet han opp et nytt prosjekt, Shooting Tsar, etter at 1001 ble oppløst.
Spellemannvinner Marthe Valle bidro på singelen Quell fra [White Uniform] Contrast EP i 2006. Samme år var EP-en Norges mest solgte en periode i 2006, lå på 10.-plass på VG-lista, og 2.-plass på Trøndertoppen. Tidligere samme år vant Josephine en nasjonal demo-konkurranse i regi av Eddie Kramer (tidligere produsent for Jimi Hendrix, Led Zeppelin, The Beatles, Rolling Stones, David Bowie med flere) og spilte for Kramer og Co. på deres showcase i Trondheim.
I 2006 bidro Josephine med tre låter på spillefilmen Sirkel av Aleksander Nordaas. Filmen vant publikumsprisen på Bergen internasjonale filmfestival. Josephine hadde også flere låter med i ektremsportfilmer av padleren Benjamin Hjort og i skifilmen Kong Vinter.


== Labelen ==
Josephine har gitt ut alle sine utgivelser på Rhinoprod records som ble startet av Lian og Johannessen i 2002. Rhinoprod ble mellom 2009 og 2011 drevet av ex-manager Stian Denstad, Arne Johannessen og Jonny Hanger von Humstad, før disse tre grunnla og startet labelen Riot Factory i 2011.


== Bandmedlemmer ==
Eirik Lian – vokal, gitar, låtskriver (2002–2007)
Arne Slomann Johannessen – gitar, låtskriver (2002–2007)
Conor Patrick – tangenter, vokal (2003–2007)
Håvard Ophaug – gitar, låtskriver (2004–2007)
Inge Hanshus – trommer (2006–2007)
Sondre Sivertsen – bass (2006–2007)
Tore Øverleir – bass (2007)
John Ivar Rotnes (2004–2006)
Asgeir Steine – bass (2004–2005)
Arnstein Syltern – trommer (kort vikariat i 2006)
Tom Holm – bass (2005)
Øystein Eide – bass (på innspillingen av Together we'll never (2007))


== Diskografi ==
2002 Beautiful EP (RhinoProd)
2003 Welcome the Revolutionaries EP (RhinoProd)
2004 New Cries of Battle and Victory CD (RhinoProd)
2006 White Uniform Contrast EP (RhinoProd)
2007 Together We'll Never CD (RhinoProd)


== Eksterne lenker ==
Josephine på MySpace
Josephine på NRK Urørt